Штипски Округ

Штипски Округ, именуван и како Брегалнички Округ и Округ Брегалница ― поранешен округ на ДФ/НР Македонија, како и поранешна административна единица на Кралството Србија, Царството Бугарија, и Кралството СХС. Округот постоел во периодот 1913-1922 и 1945-1947 година.

Историја
Штипскиот Округ за прв пат бил основан во 1913 година, после заземените територии што Кралството Србија ги стекнала во Втората балканска војна и што биле потврдени со Букурешкиот договор склучен на 10 август 1913 година. Округот бил основан на 24 август (стар стил)/6 септември (нов стил) 1913 година, и бил поделен на срезовите (во превод околии): Кочански, Малешки, Светиниколски, Радовишки, и Штипски Срез. Пред основањето на округот, Овчеполскиот Срез првично припаѓал во Кумановскиот Округ. Царевоселскиот Срез подоцна бил востановен во рамките на округот, Окружниот Град Штип бил унапреден и не влегувал во ниеден срез. На 25 октомври (стар стил)/7 ноември (нов стил) 1913 година, Светиниколскиот Срез бил преименуван во Овчеполски Срез. На 10 јануари 1914 година, Штипскиот Округ бил преименуван во Брегалнички Округ. Според административната поделба од 16 март 1914 година, округот останал територијално ист. Тој имал површина од 4,956 км2.

Брегалничкиот Округ (повторно преименуван во Штипски Округ) продолжил да постои во рамките на Царството Бугарија, односно за време на окупацијата во Првата светска војна. Неговата територија се состоела од Кавадаречката, Кочанската, Неготинската, Пехчевската, Радовишката, Светиниколската, Царевоселската, и Штипската.

За време на новата држава Кралство СХС, Штипскиот Округ (повторно преименуван во Брегалнички Округ) бил обновен во рамки на покраината Јужна Србија. Тој се состоел од истите срезови, како и Окружниот Град/Општина Штип кој не влегувал во ниеден срез. На 26 април 1922 година, според новата административна поделба, Брегалничкиот Округ бил укинат и бил заменет со Брегалничката Област.

Штипскиот Округ бил повторно воспоставен во 1945 година, овојпат во рамките на ДФ Македонија (од 1946 година НР Македонија). Тој првично се состоел од Беровската, Валандовската, Гевгелиската, Кочанската, Кратовската, Радовишката, Струмичката, Царевоселската, и Штипската Околија. Во текот на истата година, Валандовската и Гевгелиската Околија биле префрлени во проширениот Велешки Округ. Во 1947 година, според новата административна поделба, Битолскиот Округ бил укинат и неговите околии станале првостепени единици во НР Македонија.

 Население 
Според пописот спроведен во 1913 година, и според административната поделба од март 1914 година, Брегалничкиот Округ имал 101,442 жители, односно вкупното население на Кочанскиот, Малешкиот, Овчеполскиот Срез, Радовишкиот Срез, Царевоселскиот Срез, Штипскиот Срез, и Окружниот Град Штип. Округот се состоел од 41 општина, 252 села, 4 заселоци, 1 град (варош), 5 паланки (варошици), и 3 манастири.

За времето на владеењето на Царството Бугарија, Штипскиот Округ имал 138,450 жители, односно вкупното население на Кавадаречката (24,020), Кочанската (23,386), Неготинската (12,184), Пехчевската (10,944), Радовишката (16,291), Светиниколската (15,598), Царевоселската (13,505), и Штипската (22,522).

Според пописот од 1921 година, Брегалничкиот Округ имал 104,347 жители. Според верската припадност, 71,484 биле православни, 32,084 биле муслимани, 491 биле евреи, 170 биле евангелисти, 117 биле римокатолици, додека 1 бил гркокатолик. Според јазичната припадност, 72,764 биле Срби/Хрвати, 29,011 биле Турци, 1,197 биле Власи, 71 биле Албанци, 43 биле Словенци, 12 биле Чехословаци, 10 биле Германци, 6 биле Руси, 4 биле Унгарци, 2 биле Полјаци, 1,227 припаднале во графата „останати и непознато“.

 Поврзано 
Историја на административната поделба на Македонија
Административна поделба на Србија
Административна поделба на Бугарија
Административни поделби на Југославија

 Забелешки 

 Наводи 


Категорија:Историја на Штип